יורם גלובוס

ביוגרפיה

יורם גלובוס נולד בטבריה וגדל בקריית מוצקין. בילדותו עבד כמקרין סרטים בבית הקולנוע "אורות", שהיה בבעלות אביו. שירת בצה"ל בחטיבת גולני והשתחרר כקצין בדרגת סגן.
עם שחרורו מצה"ל בשנת 1964, החל לשתף פעולה עם בן דודו, הבמאי מנחם גולן. השניים הקימו את חברת ההפקות "סרטי נח", על שם אביו של גולן. גלובוס עבד כמפיק ומפיץ בחברה, וגולן כבמאי ומפיק. במהלך שנות השישים והשבעים הם הפיקו עשרות סרטים, שחלקם זכו להצלחה ופופולריות רבה בישראל: "סאלח שבתי", "אני אוהב אותך רוזה", "אסקימו לימון", "מלכת הכביש", "אהבה אילמת", "קזבלן", "מבצע יונתן", שהצליח גם ברחבי העולם והיה מועמד לפרס האוסקר ולפרס גלובוס הזהב, "ללקק ת'תות" ועוד רבים.

המעבר להוליווד

בשנת 1978 עברו גולן וגלובוס להוליווד ורכשו את חברת הפקות הסרטים "קנון גרופ" בכ-500,000$ . עד אמצע שנות ה-80 הפיקה ״קאנון״ ממוצע של כ-40 סרטים בשנה והפכה לאחת מחברות הסרטים העצמאיות הגדולות בעולם והגדולה בארצות הברית. יורם ומנחם רכשו לעצמם שם של מפיקי-על בהוליווד על ידי פתיחת השווקים הבינלאומיים והמצאת ה"Pre-sale" המשמש עד היום במימון תעשיית הסרטים. בין הסרטים שהפיקו: "ספורט הדמים" עם ז'אן-קלוד ואן דאם, "מעבר לשיא" עם סילבסטר סטאלון, "סופרמן 4" עם כריסטופר ריב, "המלך ליר" של הבמאי ז'אן לוק גודאר ועוד. בנוסף, החזיקו השניים בעלות על מותגים מוכרים כגון "ספיידרמן" וקפטן אמריקה.
בסוף שנות ה-80 הרחיבו גולן וגלובוס את פעילות הקבוצה לאירופה. עם רכישתם של רשתות "קלאסיק" ו"סטאר צ'יין" שלטה קאנון על כ-40 אחוזים משוק הקולנוע הבריטי. בנוסף לכל בתי הקולנוע בהולנד, והרשתות הגדולות ביותר באיטליה וגרמניה.
רכישת אולפני "אלסטריי סטודיוס" (Elstree Studios) וחברת התקשורת הבריטית Thorn EMI ביססה "קאנון" את מעמדה כקונצרן מוביל בתעשיית הסרטים העולמית.
במאי 1987 מכרה קאנון את ספריית הסרטים הבריטית שלה "Thorn-EMI Screen Entertainment Library" אשר מנתה כ-2000 סרטים בריטיים לחברת Weintraub Entertainment Group בסכום של כ-85 מיליון דולר.
בשנת 1989 נרכשו 39.4% ממניות הקבוצה על ידי "Pathé Communications", חברת אחזקות בשליטת איש העסקים האיטלקי Giancarlo Parretti בסכום של כ- 250 מיליון דולר.
בשנת 1990 השתלטה קאנון דרך Pathé Communications על חברת הסרטים האמריקאית "MGM" (מטרו-גולדווין-מאייר)אשר נרכשה בסכום של כ-1.2 מיליארד דולר. ספריות הסרטים של קאנון ו-MGM מוזגו. יורם גלובוס מונה לנשיא "MGM" ו-Chief Operating Officer של חברת MGM ויונייטד ארטיסטס. בתקופה זו הפיק במסגרת החברה את הסרטים "לא בלי בתי", "תלמה ולואיז" ועוד.

החזרה לישראל

בשנת 1993, לאחר שהפיק למעלה מ-200 סרטים, חזר גלובוס לישראל. מראשית שנות התשעים משמש כיושב ראש התאחדות ענף הקולנוע הישראלי.
בין אחזקותיו של יורם גלובוס בישראל, קבוצת "גלובוס" הכוללת בתוכה זרוע פרטית: "גלובוס גרופ", זרוע ציבורית: "גלובוס מקס" והיא אמונה על חלק ניכר מתעשיית הפצת הסרטים ("נוח תקשורת") ואולמות הקולנוע בישראל. כמו כן, בידי החברה נמצאים אולפני טלוויזיה וקולנוע הגדולים בישראל (ג.ג. אולפני ישראל בנווה אילן), חברת הפקות סרטים וסדרות ועוד.
ב-1999 זכה יורם גלובוס בפרס אופיר על מפעל חיים מטעם האקדמיה הישראלית לקולנוע וטלוויזיה.
גלובוס ידוע כאוהד של קבוצת הכדורגל בית"ר ירושלים, ובשנת 1991 תרם 400 אלף דולר לרכישת כרטיס השחקן אלי אוחנה, שכרטיסו היה שייך לקבוצת מכלן הבלגית.

משפחתו

בשנת 1991 נישא גלובוס לזמרת עדנה לב, והתגרש ממנה כעבור זמן קצר. בשנת 1993 נישא לגיסתה של גרושתו, לאה גלובוס. בהמשך נולד בנם המשותף אורי.
שניים משלושת ילדיו החורגים של גלובוס (ילדיה של לאה מנישואיה הקודמים), השחקנים עידו לב ולירון לב, השתתפו באופרות הסבון הישראליות "רמת אביב גימל" ו"סיטי טאוור", בהפקתו של גלובוס. עידו לב שיחק גם בתפקיד הראשי בסרט "אסקימו לימון 9 - החגיגה נמשכת" (2001) בהפקתו של גלובוס.